መንግሥት የኮሙዩኒኬሽን ሳተላይት በሽርክና የመገንባት ፍላጎት እንዳለው ገለጸ
መንግሥት በሚቀጥሉት ሦስት ወይም አራት ዓመታት ወደ ህዋ ለማምጠቅ ያቀደውን የኮሙዩኒኬሽን ሳተላይት፣ በግልና በመንግሥት አጋርነት ለመገንባት ዕቅድ ሙያዙ ተጠቆመ፡፡ከ350 ሚሊዮን በላይ ዶላር በሚገመት ወጪ እንደሚገነባ የተነገረለት የኮሙዩኒኬሽን ሳተላይት በትምህርት፣ በግብርና፣ እንዲሁም ጤናና መሰል ዘርፎች የላቀ አስተዋጽኦ አንደሚኖረው ተገልጿል፡፡የኢትዮጵያ ስፔስ ሳይንስ ቴክኖሎጂ ኢንስቲትዩት ዋና ዳይሬክተር አቶ አብዲ ይልማ ለሪፖርተር እንደገለጹት፣ የሳተላይቱ መገንባት ለአገሪቱ ወሳኝ ሚና እንደሚጫወት የታለመ ቢሆንም፣ ለግንባታው ያስፈልጋል ተብሎ የታሰበውን የገንዘብ መጠን መንግሥት መሸፈን ስለማይችል፣ በተለያዩ አማራጮች በተለይም በግልና በመንግሥት አጋርነት ወይም በዝቅተኛ የወለድ መጠን ሊገኝ በሚችል ብድር ለመገንባት እንደታቀደ ገልጸዋል፡፡ መንግሥት በሽርክና ለማልማት ፍላጎት ያለው ቢሆንም፣ ዋና ዳይሬክተሩ ዝርዝሩን ከመግለጽ ተቆጥበዋል፡፡ ‹‹በኮሙዩኒኬሽን ዘርፍ በርከት ያሉ ክፍተቶችን ይሞላል ተብሎ የታለመለት ፕሮጀክት፣ ምንም እንኳ የአዋጭነትና የተለያዩ ቅድመ ዝግጅት ሥራዎች የተጠናቀቁለት ቢሆንም፣ ያጋጠመው የፋይናንስ ችግር የተለያዩ አማራጮችን እንድናይ አስገድዶናል፤›› ሲሉ ዋና ዳይሬክተሩ አስረድተዋል፡፡ ከዚህ ጋር በተያያዘ መንግሥት ለሁለተኛ ጊዜ ወደ ህዋ ለማምጠቅ ያቀደው የመሬት ምልከታ ሳተላይት፣ በሚቀጥለው ሳምንት ኅዳር 20 ቀን 2013 ዓ.ም. እንደሚመጥቅ አቶ አብዲሳ አስታውቀዋል፡፡ በታኅሳስ 2012 ዓ.ም. ከመጠቀው ‹‹ETRSS-1›› ሳተላይት ጋር ሲወዳደር የተሻለ ጥራት እንዳለው የተነገረለት ሁለተኛዋ ሳተላይት 12 ኪሎ ግራም ክብደትና 5.4 ሜትር የዕይታ ጥራቱ (Resolution) እንዳለው፣ ተመሳሳይ አገልግሎት እንደሚሰጥም ዋና ዳይሬክተሩ አብራርተዋል፡፡በቻይና ከሚገኝ ኩባንያ ጋር በመተባበር ሳተላይቱ እንደተገነባ ያስረዱት አቶ አብዲሳ፣ የመጀመርያው ሳተላይት ከመጠቀበት ጣቢያ ጋር የማገናኘት ሥራ እየተጠናቀቀ መሆኑን፣ ሳተላይቱ በኢትዮጵያ ስም በዓለም አቀፍ የቴሌኮሙዩኒኬሽን ኅብረት እንዲመዘገብ የማድረጉ ተግባር በመጠናቀቅ ላይ ነው ብለዋል፡፡